text: Team Esbjerg vil stoppe Viborg
  22 februar 2012 kl. 07.48
  Team Esbjerg er klar til at udfordre Viborg HK i håndboldligaen, selvom sidstnævnte har vist stor styrke.
  Team Esbjergs håndboldkvinder kommer på en meget svær opgave, når holdet onsdag aften udfordrer Viborg HK's tophold på udebane.
  Viborg har vundet otte af ni hjemmekampe i ligaen i denne sæson, og holdet har sejret i de fem seneste ligakampe.
  Alligevel satser gæsterne på at kunne overraske.
  - Oddsene er ikke med os, men vi gav dem kamp til stregen i pokalfinalen, og vi spillede uafgjort mod dem på hjemmebane i ligaen, siger Team Esbjergs træner, Lars Frederiksen.
  I januar ydede hans hold glimrende modstand i pokalfinalen, selvom Viborg endte med at vinde 33-28.
  Og i den omvendte ligakamp i november fik Esbjerg-holdet 23-23 på hjemmebane.
  - Viborg er rimeligt skræmmende for tiden, så vi får rigtigt meget at se til.
  - Men vi tror på, at vi kan drille dem på en eller anden måde. Om det så bliver til sejr, er langt fra sikkert, men vi virker til at være godt spillende for tiden, siger Lars Frederiksen.
  Team Esbjerg møder frem til kampen med sejre i de tre seneste ligakampe.
  Viborg ligger til at slutte grundspillet på en af de to øverste pladser, hvilket vil give klubben et point med videre til slutspillet.
  Team Esbjerg slutter som minimum på femtepladsen og får ingen point med til slutspillet, hvor de seks bedste hold fra grundspillet skal dyste i to puljer.
  